VENDIM
Nr. 139, datë 14.4.2023

MBI MIRATIMIN E KUFIJVE MINIMALË DHE MAKSIMALË TË LEJUAR TË ÇMIMIT PËR TREGUN E DITËS NË AVANCË
(Ndryshuar me vendimin nr. 209, datë 24.7.2026)
(i përditësuar)

Në zbatim të neneve 16, 18, pika 1, germa “a” dhe “dh”; 19, germa “a”; 57 dhe 98, të ligjit nr. 43/2015, “Për sektorin e energjisë elektrike”, i ndryshuar; pikës 3.5, të vendimit të Këshillit të Ministrave (VKM) nr. 519, datë 13.7.2016, “Për miratimin e modelit të tregut të energjisë elektrike”, i ndryshuar; si dhe nenit 15 të “Rregullores për organizimin, funksionimin dhe procedurat e ERE-s”, miratuar me vendimin e Bordit të Entit Rregullator të Energjisë (ERE) nr. 96, datë 17.6.2016; “Rregullave të tregut të energjisë elektrike”, të miratuara me vendimin e Bordit të ERE-s nr. 347, datë 27.12.2022; Bordi i ERE-s, në mbledhjen e tij të datës 14.4.2023, pasi shqyrtoi relacionin me nr. 1177/1 prot., datë 13.4.2023, të përgatitur nga grupi i punës “Mbi miratimin e kufijve minimalë dhe maksimalë të lejuar të çmimit për tregun e ditës në avancë”,
konstatoi se: 
- Bordi i ERE-s, me vendimin nr. 347, datë 27.12.2022, vendosi të miratojë rregullat e tregut të energjisë elektrike (kushtet e përgjithshme, përkufizimet, procedura e tregtimit, si dhe procedura e klerimit dhe shlyerjes) dhe me vendimin nr. 106, datë 23.3.2023, Bordi i ERE-s ka miratuar disa shtesa në rregullat e tregut të energjisë elektrike.
- Shoqëria “Alpex” sh.a., me shkresën nr. 106 prot., datë 31.3.2023, ka paraqitur një propozim për miratimin e kufijve minimalë dhe maksimalë të lejuar të çmimit për tregun e ditës në avancë (maximum and minimum price threshold), për operimin e jobashkimit të tregjeve, për të cilin “Alpex”-i i referohet si mundësi për kryerjen e një ankandi të dytë, sipas përcaktimeve të procedurës së tregtimit të rregullave të tregut të energjisë elektrike, të miratuara me vendimin e ERE-s nr. 347/2022.
- Kufiri maksimal i lejuar i çmimit për tregun e ditës në avancë: + 900 €/MWh.
- Kufiri minimal i lejuar i çmimit për tregun e ditës në avancë: 0 €/MWh.
- Në zbatim të dispozitës B.2.3.1 të procedurës së tregtimit të rregullave të tregut të energjisë elektrike, përcaktohet se: “Procedura për një ankand të dytë mundësohet nga ‘Alpex’-i në rastet kur çmimi klerues i tregut që vjen si pasojë e zgjidhjes nëpërmjet algoritmit të bashkimit të tregjeve të ditës në avancë, është e barabartë me ose kalon kufirin minimal dhe maksimal të lejuar të çmimit për tregun e ditës në avancë të përcaktuar për ankandin e dytë për një ose më shumë njësi kohore tregu për një ose më shumë zona ofertimi”.
- Miratimi i këtyre kufijve nga ERE është në zbatim të shtojcës A, tabelës A.1 “Specifikimet e produkteve të segmentit të tregut të ditës në avancë” dhe është një mekanizëm i rëndësishëm, i cili mbron tregun e energjisë elektrike nga çmime të cilat çojnë në deformime të panevojshme për arsye se ky treg është ende i pamaturuar. Këta kufij do të shërbejnë për një periudhë tranzitore deri sa të vlerësohet se tregu i organizuar me shumicë i energjisë elektrike është stabilizuar.
- Ky propozim mbështetet në Metodologjinë e parashikuar në përputhje me nenin 41(1) të rregullores së Komisionit Evropian nr. 2015/1222, datë 24.7.2015, “Për alokimin e kapaciteteve dhe menaxhimin e kongjestioneve”, si dhe referuar praktikave të ndjekura nga bursat e energjisë të vendeve evropiane, për vendosjen e kufijve minimalë dhe maksimalë të lejuar të çmimit për tregun e ditës në avancë.
- Veç sa më sipër, meqenëse Bursa e Energjisë Elektrike momentalisht është funksionale vetëm në zonën e ofertimit në Shqipëri, këta kufij do të shërbejnë vetëm për këtë zonë dhe jo për bashkimin e tregjeve ndërmjet Shqipërisë dhe Kosovës. Në momentin që do të bëhet operacionale Bursa e Energjisë Elektrike për zonën e ofertimit të Kosovës dhe shoqëria ALPEX sh.a., do të vlerësojë se këta kufij do të jenë ende të nevojshëm, atëherë do të paraqesë për miratim kufijtë edhe për zonën e bashkimit të tregjeve të cilët do të jenë objekt i miratimit nga autoritetet rregullatore të të dyja vendeve. 
Për gjithë sa më sipër, Bordi i ERE-s

VENDOSI:

1. Miratimin e kufijve minimalë dhe maksimalë të lejuar të çmimit për tregun e ditës në avancë për operimin e jobashkimit të tregjeve, si vijon:
- kufiri maksimal i lejuar i çmimit për tregun e ditës në avancë: + 900 €/MWh;
[bookmark: _GoBack]- kufiri minimal i lejuar i çmimit për tregun e ditës në avancë: -50 €/mwh.
2. Drejtoria Juridike dhe Zgjidhjes së Mosmarrëveshjeve të njoftojë Bursën Shqiptare të Energjisë Elektrike – Alpex sh.a., Ministrinë e Infrastrukturës dhe Energjisë dhe palët e tjera të interesit për vendimin e Bordit të ERE-s. 
Ky vendim hyn në fuqi menjëherë.
Çdo palë e përfshirë në këtë procedurë mund t’i kërkojë ERE-s, brenda 7 ditëve kalendarike nga data e marrjes së vendimit, rishikimin e vendimit të Bordit në rast se ka siguruar prova të reja që mund ta çojnë Bordin në marrjen e një vendimi të ndryshëm nga i mëparshmi apo për gabime materiale të konstatuara. Për këtë vendim mund të bëhet ankim në Gjykatën Administrative Tiranë, brenda 30 ditëve kalendarike nga dita e publikimit në Fletoren Zyrtare. 
Ky vendim botohet në Fletoren Zyrtare.

